FRAN PES STORI | Laip i Kamap Olsem Wanem?
Wanpela Bekim i Helpim Yumi Long Kisim Stretpela Save
OL MAN i mekim planti wok painimaut, na ol i tok wanpela Man i gat bikpela save i wokim olgeta samting i gat laip. Tingim stori bilong Profesa Antony Flew, em wanpela man i go pas long skulim ol man olsem i no gat God. Taim em i kisim save long ol narakain samting i gat laip na ol lo i bosim ol samting long yunives, dispela i helpim em long tingim olsem God i stap. Em i bihainim tingting bilong ol saveman long bipo long skelim gut ol samting na em i tok: “Yumi mas wanbel long ol wok painimaut bilong ol man maski yumi ting ol dispela tok i no stret.” Ol wok painimaut i helpim Profesa Flew long bilip olsem i gat Krieta i stap.
Gerard em yumi bin stori long en long ol dispela atikol i mekim wankain tok. Maski em i go long bikpela skul na em i wok olsem saveman bilong skelim ol binatang, em i tok: “Ol evidens i soim olsem ol samting i gat laip i no kamap nating. Ol samting i gat laip i wok gut tru na dispela i kamapim klia olsem Krieta i bin wokim olgeta dispela samting.”
Gerard i kisim save long ol pasin bilong Krieta taim em i lukim ol samting em i bin wokim. Dispela i wankain olsem man inap save long wanpela atis long rot bilong lukim ol piksa em i droim. Na tu, Gerard i kisim save long Baibel, em buk we Krieta yet i as bilong olgeta tok bilong en. (2 Timoti 3:16) Long rot bilong Baibel, em i painim ol bekim long ol samting i kamap long bipo, na tu, ol gutpela stiatok inap helpim ol man long karim ol hevi bilong nau. Em i bilip olsem wanpela Man i gat bikpela savetingting i as bilong olgeta tok i stap long Baibel.
Gerard i luksave olsem em inap kisim stretpela save long rot bilong Baibel. Mipela i laik kirapim yu long skelim ol tok bilong Baibel.
tpi_Latn tpi_Latn tpi_Latn tpi_Latn tpi_Latn tpi_Latn